**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

 **2023 ОНЫ 01 ДҮГЭЭР САРЫН 19-НИЙ ӨДӨР /ПҮРЭВ ГАРАГ/-ИЙН**

**ХУРАЛДААНЫТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  | 1-9 |
| **2.** | Хуралдааны дэлгэрэнгүй тэмдэглэл | 10-25 |
|  | **1.Монгол улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төсөл** /Засгийн газар 2022.12.07-ны өдөр өргөн мэдүүлсэн, **зөвшилцөх**/ | 11-20 |
|  | 2.**Олон нийтийн сүлжээнд хүний эрхийг хамгаалах тухай хуулийн төсөл** /Засгийн газар 2023.01.18-ны өдөр өргөн мэдүүлсэн, **анхны хэлэлцүүлэг**/ | 20-25 |

***Монгол Улсын Их Хурлын 2022 оны намрын ээлжит чуулганы***

***Аюулгүй байдал, гадаад бодлогын байнгын хорооны***

***2023 оны 01 дүгээр сарын 19-ний өдөр /Пүрэв гараг/-ийн***

***хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Б.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 15 цаг 30 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Б.Бат-Эрдэнэ, Х.Булгантуяа;*

*Чөлөөтэй: Н.Алтанхуяг, С.Батболд, Д.Бат-Эрдэнэ, Д.Ганбат, Ц.Сэргэлэн.*

***Нэг.Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төсөл /****Засгийн газар 2022.12.07-ны өдөр өргөн мэдүүлсэн,* ***зөвшилцөх/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Сангийн яамны Санхүү бодлогын газрын дарга Б.Сүх-Очир, мөн яамны Өрийн удирдлагын хэлтсийн дарга Б.Одонтуяа, Хөгжлийн санхүүжилт, хөрөнгө оруулалтын газрын Хөгжлийн санхүүжилтийн хэлтсийн дарга Б.Ганзориг, Эдийн засаг, хөгжлийн яамны Бүс, нутаг аж үйлдвэрийн бодлогын газрын дарга Д.Эрдэнэбаяр, Барилга, хот байгуулалтын яамны Бодлого, төлөвлөлтийн газрын дарга Б.Гүнболд, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Төслийн талаарх танилцуулгыг Сангийн сайд Б.Жавхлан, төслийн зөвшилцөх асуудлын талаарх Төсвийн байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан, Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Б.Баттөмөр нар танилцуулав.

Танилцуулга болон Байнгын хорооны санал, дүгнэлтүүдтэй холбогдуулан Улсын Их Хурлын гишүүн Б.Баттөмөрийн тавьсан асуултад Сангийн сайд Б.Жавхлан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун нар хариулж, тайлбар хийв.

Улсын Их Хурлын гишүүн Б.Дэлгэрсайхан, Б.Баттөмөр, Б.Энх-Амгалан нар үг хэлэв.

**Б.Энх-Амгалан**: Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төслийг зөвшөөрч, гарын үсэг зурах эрхийг Засгийн газарт олгоё гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төслийг хэлэлцсэн тухай Байнгын хорооны тэмдэглэл болон санал, дүгнэлтийг Засгийн газарт хүргүүлэхээр тогтов.

*Уг асуудлыг 16 цаг 35 минутад хэлэлцэж дуусав.*

***Хоёр.Олон нийтийн сүлжээнд хүний эрхийг хамгаалах тухай хуулийн төсөл болон хамт өргөн мэдүүлсэн хуулийн төслүүд /****Засгийн газар 2023.01.18-ны өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Улсын Их Хурлын гишүүн, Цахим хөгжил, харилцаа холбооны сайд Н.Учрал, Цахим хөгжил, харилцаа холбооны сайдын зөвлөх С.Тэнгис, Цахим хөгжил, харилцаа холбооны яамны Хяналт шинжилгээ, үнэлгээ, дотоод аудитын газрын дарга Х.Сүрэнхорол, Тагнуулын ерөнхий газрын дэд дарга С.Хүдэрчулуун, мөн газрын Мэдээллийн аюулгүй байдлын газрын дарга Ц.Хүрэлбаатар, Хэлтсийн дарга Д.Ганзориг нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ё.Энхсайхан, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

 ***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Олон нийтийн сүлжээнд хүний эрхийг хамгаалах тухай хуулийн төсөл болон хамт өргөн мэдүүлсэн хуулийн төслүүдийг зүйл бүрээр хэлэлцэв.*

Төслийн 1, 2, 3, 4, 5, 6, 7, 8, 9, 10, 11, 12 дугаар зүйлтэй холбогдуулан Улсын Их Хурлын гишүүдээс асуулт гараагүй болно.

**Олон нийтийн сүлжээнд хүний эрхийг хамгаалах тухай хуулийн төслийн талаар:**

**Б.Энх-Амгалан:** 1.Улсын Их Хурлын гишүүн Э.Бат-Амгалангийн гаргасан, Төслийн 1 дүгээр зүйлийн 1.1 дэх хэсгийн “хууль тогтоомжийн” гэсний өмнө “хүний эрхийг хангах асуудлаарх” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

2.Улсын Их Хурлын гишүүн Э.Бат-Амгалангийн гаргасан, Төслийн 3 дугаар зүйлийн 3.1 дэх хэсгийн “хууль тогтоомжийн” гэсний өмнө “хүний эрхийг хангах асуудлаарх” гэж, “соён гэгээрүүлэхтэй” гэсний өмнө “олон нийтийг” гэж тус тус нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

3.Улсын Их Хурлын гишүүн Э.Бат-Амгалангийн гаргасан, Төслийн 6 дугаар зүйлийн 6.1.2 дахь заалтын “залилсан” гэсний дараа “, залилахыг завдсан” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

4.Улсын Их Хурлын гишүүн Э.Бат-Амгалангийн гаргасан, Төслийн 6 дугаар зүйлийн 6.1.5 дахь заалтын “хүнийг” гэсний өмнө “хүний нэр төр, алдар хүндийг гутаан доромжилсон” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Улсын Их Хурлын гишүүн Б.Дэлгэрсайханы “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 83.3 хувийн саналаар дэмжигдлээ.

5.Улсын Их Хурлын гишүүн Э.Бат-Амгалангийн гаргасан, Төслийн 6 дугаар зүйлийн 6.1.8 дахь заалтыг доор дурдсанаар өөрчлөн найруулах:

“6.1.8.хүнийг үндэс, угсаа, хэл, арьсны өнгө, нас, хүйс, нийгмийн гарал, байдал, хөрөнгө чинээ, шашин шүтлэг, үзэл бодол, боловсрол, бэлгийн болон хүйсийн чиг баримжаа, хөгжлийн бэрхшээл, эрүүл мэндийн байдлаар нь ялгаварлан гадуурхсан;” гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

6.Улсын Их Хурлын гишүүн Э.Бат-Амгалангийн гаргасан, Төслийн 7 дугаар зүйлийн 7.1.8 дахь заалтыг хасаж, үүнтэй уялдуулан 7.1.2 дахь заалтын “бууруулах” гэсний дараа “, хэрэглэгчийн хаягийг баталгаажуулах” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

7.Улсын Их Хурлын гишүүн Э.Бат-Амгалангийн гаргасан, Төслийн 11 дүгээр зүйлийн 11.1.1, 11.1.2 дахь заалтыг доор дурдсанаар өөрчлөн найруулах:

“11.1.1.олон нийтийн сүлжээний зохисгүй хэрэглээ, зан үйл, хор аюул учруулж болзошгүй шалтгаан, нөхцөлийг судлах, түүнээс урьдчилан сэргийлэх арга барилд сургах чиглэлээр сургалт, сурталчилгаа зохион байгуулах;

11.1.2.олон нийтийн сүлжээний зохистой хэрэглээг төлөвшүүлэх чиглэлээр мэдээ, мэдээллийг олон нийтэд тогтмол хүргэх” гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

8.Улсын Их Хурлын гишүүн Э.Бат-Амгалангийн гаргасан, Хуулийг 2023 оны 02 дугаар сарын 01-ний өдрөөс дагаж мөрдөхөөр тогтоох гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

**Найруулгын санал:**

**Б.Энх-Амгалан:** 1.Улсын Их Хурлын гишүүн Б.Энх-Амгалангийн гаргасан, Төслийн 5 дугаар зүйлийн 5.1.2 дахь заалтын “үзэл бодлоо” гэсний дараа “чөлөөтэй” гэж, 5.1.7 дахь заалтын “соён гэгээрүүлэх” гэсний өмнө “олон нийтийг” гэж, 7.1.2 дахь заалтын “агуулсан хэрэглэгчийн” гэсний дараа “мэдээллийг гаргуулах” гэж, 7.1.3 дахь заалтын “шийдвэрлэсэн” гэсний өмнө “түүнийг хянан” гэж, 7.1.5 дахь заалтын “утасны” гэсний өмнө “харилцах” гэж, 10.2 дахь хэсгийн “харгалзан” гэсний дараа “хүсэлтийг” гэж тус тус нэмэх.

2.Төслийн 5 дугаар зүйлийн 5.1.4 дэх заалтын “бусдын” гэснийг “хүний” гэж, “зөрчихгүй байх” гэснийг “хүндэтгэх” гэж, 5.1.6 дахь заалтын “байдал, нийгмийн хэв журмыг хангах” гэснийг “байдлыг хангах, нийтийн хэв журмыг хамгаалахад чиглэх” гэж, 6 дугаар зүйлийн 6.1 дэх хэсгийн “түгээх зорилгоор” гэснийг “хүргэхээр” гэж, 6.1.7 дахь заалтын “хүн төрөлхтний аюулгүй байдлын эсрэг болон үндэсний” гэснийг “үндэсний болон хүн төрөлхтний” гэж, 6.1.10 дахь заалтын “хэрэг, зөрчлийн” гэснийг “хэрэг болон зөрчилд тооцогдох” гэж, 6.2.2 дахь заалтын “хувь хүн” гэснийг “хүн” гэж, 6.2.4 дэх заалтын “контентын үүсгэсэн” гэснийг “контентыг нийтэлсэн” гэж, 6.2.5 дахь заалтын “сонирхол” гэснийг “сонирхолд болон” гэж, 7.1.2 дахь заалтын “хүсэлт шийдвэрийг” гэснийг “хүсэлтийг” гэж, 8 дугаар зүйлийн 8.1.4 дэх заалтын “зөрчилтэй контент нийтэлсэн” гэснийг “зөрчилтэй контентыг олон нийтийн сүлжээнд нийтэлсэн” гэж, 10 дугаар зүйлийн 10.2 дахь хэсгийн “хүнд” гэснийг “этгээдэд” гэж, 11.1 дэх хэсгийн “хохирох” гэснийг “үүсэх” гэж, мөн хэсгийн “хүн, хуулийн этгээдийг” гэснийг “олон нийтийг” гэж, мөн хэсгийн “нөлөөллийн цогц арга хэмжээг хэрэгжүүлэн” гэснийг “арга хэмжээг авч хэрэгжүүлнэ” гэж тус тус өөрчлөх.

3.Төслийн 7.1.1 дэх заалт, 10.4 дэх хэсгийн “тайлбар” гэснийг, 7.1.3 дахь заалтын “байдлын талаарх” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

Төслийг зүйл бүрээр хэлэлцэж дууслаа.

**Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаар:**

Төслийн 1, 2, 3 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**Б.Энх-Амгалан:** 1.Улсын Их Хурлын гишүүн Э.Бат-Амгалангийн гаргасан, Төслийн нэрийн “ӨӨРЧЛӨЛТ” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 4

Бүгд: 12

66.7 хувийн саналаар дэмжигдлээ.

2.Улсын Их Хурлын гишүүн Э.Бат-Амгалангийн гаргасан, Төслийн 1 дүгээр зүйл зүйлийн 1 дэх заалт буюу 23.2 дахь хэсгийн “нийтийн төв” гэснийг “нийтийн төвийн саналыг үндэслэн” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 4

Бүгд: 12

66.7 хувийн саналаар дэмжигдлээ.

3.Улсын Их Хурлын гишүүн Э.Бат-Амгалангийн гаргасан, Төслийн 3 дугаар зүйлийг доор дурдсанаар өөрчлөн найруулах:

“**3 дугаар зүйл.**Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

Төслийг зүйл бүрээр хэлэлцэж дууслаа.

**Кибер аюулгүй байдлын тухай хуульд нэмэлт оруулах тухай хуулийн төслийн талаар:**

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт гараагүй болно.

**Б.Энх-Амгалан:** 1.Улсын Их Хурлын гишүүн Д.Цогтбаатарын гаргасан, Төслийн 1 дүгээр зүйлийн 1 дэх заалт буюу 21.2.8 дахь заалтыг доор дурдсанаар өөрчлөн найруулах:

 “21.2.8.Олон нийтийн сүлжээнд хүний эрхийг хамгаалах тухай хуулийн 6.1.7-д заасан агуулга бүхий зөрчилтэй контентыг илрүүлэх, таслан зогсоох зорилгоор хуульд заасны дагуу зохих арга хэмжээ авах бөгөөд уг арга хэмжээг хэрэгжүүлэх журмыг Хүний эрхийн үндэсний комиссын саналыг үндэслэн Кибер аюулгүй байдлын зөвлөл тогтоох.” гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Улсын Их Хурлын гишүүн Н.Учрал дээрх санал нь төслийн 22.2.5 дахь заалтын агуулга нь зөрчилдөж байгаа учраас нийцүүлэн, өөрчлөн найруулж, дахин санал хураалгах горимын санал гаргав.

**Б.Энх-Амгалан:** Улсын Их Хурлын гишүүн Н.Учралын гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар горимын санал дэмжигдлээ.

**Б.Энх-Амгалан:** Улсын Их Хурлын гишүүн Н.Учралын гаргасан, Төслийн 1 дүгээр зүйлийн 2 дахь заалт буюу 22.2.5 дахь заалтыг доор дурдсанаар өөрчлөн найруулах:

“22.2.5.Олон нийтийн сүлжээнд хүний эрхийг хамгаалах тухай хуулийн 6.1.7-д зааснаас бусад агуулга бүхий зөрчилтэй контентын талаарх хүсэлтийг хүлээн авч, хянан шийдвэрлэхдээ хуульд заасны дагуу зохих арга хэмжээ авах.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

2.Улсын Их Хурлын гишүүн Э.Бат-Амгалангийн гаргасан, Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Төслийг зүйл бүрээр хэлэлцэж дууслаа.

**Хүний хувийн мэдээлэл хамгаалах тухай хуульд нэмэлт, өөрчлөлт оруулах тухай хуулийн төслийн талаар:**

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**Б.Энх-Амгалан:** 1.Улсын Их Хурлын гишүүн Э.Бат-Амгалангийн гаргасан, Төслийн нэрийн “ӨӨРЧЛӨЛТ” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

2.Улсын Их Хурлын гишүүн Э.Бат-Амгалангийн гаргасан, Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Төслийг зүйл бүрээр хэлэлцэж дууслаа.

**Татварын ерөнхий хуульд нэмэлт, өөрчлөлт оруулах тухай хуулийн төслийн талаар:**

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт гараагүй болно.

**Б.Энх-Амгалан:** 1.Улсын Их Хурлын гишүүн Э.Бат-Амгалангийн гаргасан, Төслийн нэрийн “НЭМЭЛТ” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар дэмжигдлээ.

2.Улсын Их Хурлын гишүүн Э.Бат-Амгалангийн гаргасан, Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 6

Бүгд: 12

50.0 хувийн саналаар дэмжигдсэнгүй.

Байнгын хорооны дарга Б.Энх-Амгалангийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Энх-Амгалан:** Горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 6

Бүгд: 12

50.0 хувийн саналаар горимын санал дэмжигдсэнгүй.

Улсын Их Хурлын гишүүн Х.Баделханы “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Энх-Амгалан:** Улсын Их Хурлын гишүүн Х.Баделханы гаргасан,горимын саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар горимын санал дэмжигдлээ.

**Б.Энх-Амгалан:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

Улсын Их Хурлын гишүүн Д.Цогтбаатарын “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 72.7 хувийн саналаар дэмжигдлээ.

Төслийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн П.Анужин Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 1 цаг 35 минут үргэлжилж, 19 гишүүнээс 12 гишүүн хүрэлцэн ирж, 63.2 хувийн ирцтэйгээр 17 цаг 05 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.ЭНХ-АМГАЛАН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**2023 ОНЫ 01 ДҮГЭЭР САРЫН 19-НИЙ ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ-2**

**Б.Энх-Амгалан:** Аюулгүй байдал, гадаад бодлогын байнгын хорооны ирц бүрдсэн тул өнөөдрийн хуралдааныг нээснийг мэдэгдье. Аюулгүй байдал гадаад бодлогын байнгын хорооны ирцийг танилцуулъя. Б.Энх-Амгалан ирсэн, Г.Амартүвшин ирсэн, П.Анужин ирсэн, Т.Аюурсайхан гишүүн ирсэн, Бат-Амгалан гишүүн ирсэн, Б.Баттөмөр гишүүн ирсэн, Х.Баделхан гишүүн ирсэн, С.Батболд гишүүн өвчтэй, Б.Бат-Эрдэнэ гишүүн орон нутагт томилолттой, Д.Бат-Эрдэнэ гишүүн чөлөөтэй, Х.Булгантуяа гишүүн орон нутагт томилолттой. Ганбат гишүүнийг уриарай, Доржханд гишүүн ирсэн, Дэлгэрсайхан гишүүн ирсэн, Наранбаатар гишүүн ирсэн, Сэргэлэн гишүүн чөлөөтэй, Д.Цогтбаатар гишүүн ирсэн, Нямаагийн Энхболд гишүүн чөлөөтэй. Ингээд Аюулгүй байдал, гадаад бодлогын байнгын хорооны гишүүдийн ирц 57.9 хувьтай байгаа тул асуудлыг хэлэлцье.

Өнөөдрийн Аюулгүй байдал, гадаад бодлогын байнгын хорооны хуралдааны хэлэлцэх асуудлыг танилцуулъя. Олон нийтийн сүлжээнд хүний эрхийг хамгаалах тухай хуулийн төсөл болон хамт өргөн мэдүүлсэн хуулийн төслүүд Засгийн газраас 2023 оны 1 сарын 18-ны өдөр мэдүүлсэн, Анхны хэлэлцүүлэг.

Хоёр.Монгол Улс, Азийн хөгжлийн банк хоорондын “Аймаг, сум бүсчилсэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төсөл Засгийн газраас 2022 оны 12 сарын 7-ны өдөр мэдүүлсэн8 зөвшилцөх. Энэ 2 асуудлаар өнөөдөр хуралдаан явагдана.

Хэлэлцэх асуудалтай холбоотой өөр саналтай гишүүн байна уу. Алга байна. Хэлэлцэх асуудал батлагдлаа. Ажлын хэсгийн бүрэлдэхүүнийг танилцуулъя.

Ням-Осорын Учрал Улсын Их Хурлын гишүүн, Засгийн газрын гишүүн, Цахим хөгжил, харилцаа холбооны сайд, Жаргалцэнгэлийн Эрхэмбаатар Цахим Хөгжил, харилцаа холбооны дэд сайд, Сүхээгийн Тэнгис Цахим хөгжил, харилцаа холбооны сайдын зөвлөх, Хаш-Эрдэнийн Сүрэнхорол Цахим хөгжил, харилцаа холбооны яамны Хяналт шинжилгээ үнэлгээ, дотоод аудитын газрын дарга, Жаргалсайханы Хунан Хүний эрхийн Үндэсний Комиссын дарга, Ганбатын Нарантуяа Хүний эрхийн Үндэсний Комиссын гишүүн, Сүрэнжавын Хүдэрчулуун Тагнуулын ерөнхий газрын дэд дарга, Цэгмэдийн Хүрэлбаатар Тагнуулын ерөнхий газрын Мэдээллийн аюулгүй байдлын газрын дарга, Даваадоржийн Ганзориг Тагнуулын ерөнхий газрын Мэдээллийн аюулгүй байдлын газрын Хэлтсийн дарга. Олон нийтийн сүлжээнд хүний эрхийг хамгаалах тухай хуулийн төслийн нэгдүгээр зүйлтэй холбогдуулан асуулт асуух гишүүд байвал нэрсээ өгнө үү. Алга байна.

Хуулийн төслийн 2 дугаар зүйлтэй холбоотой асуулт асуух гишүүд байвал нэрээ өгнө үү? Алга байна.

Хуулийн төслийн 3 дугаар зүйлтэй холбоотойгоор асуулт асуух гишүүд байвал нэрээ өгнө үү? Алга байна.

Хуулийн төслийн 4 дүгээр зүйлтэй холбогдуулан асуулт асуух гишүүд байвал нэрийг өгнө үү? Алга байна.

 Хуулийн төслийн 5 дугаар зүйлтэй холбогдуулан асуулт асуух гишүүд байвал нэрийг өгнө үү? Алга байна.

 Хуулийн цэцийн 6 дугаар зүйлтэй холбогдуулан асуулт асуух гишүүд байвал нэрээ өгнө үү? Алга байна.

 Хуулийн төслийн 7 дугаар зүйлтэй холбогдуулан асуулт асуух гишүүд байвал нэрээ өгнө үү. Алга байна.

 Хуулийн төслийн 9 дүгээр зүйлтэй холбогдуулан асуулт асуух гишүүд байвал нэрээ өгнө үү. Алга байна.

Хуулийн төслийн 10 дугаар зүйлтэй холбогдуулан асуулт асуух гишүүд байвал нэрээ өгнө үү. Алга байна.

Хуулийн төслийн 11 дүгээр зүйлтэй холбогдуулан асуулт асуух гишүүд байвал нэрээ өгнө үү. Алга байна.

Хуулийн төслийн 12 дугаар зүйлтэй холбогдуулан асуулт асуух гишүүд байвал нэрээ өгнө үү.

Хуулийн төсөлтэй холбогдуулан гишүүд асуулт асууж, хариулт авч дууслаа. Хуулийн төсөлтэй холбогдуулан зарчмын зөрүүтэй санал гаргасан гишүүд алга байна.

Ажлын хэсгээ оруулчих. **Монгол Улс, Азийн хөгжлийн банк хоорондын “Аймаг, сумын бүсчлэн хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төсөл зөвшилцөх.**

Энэ асуудал орж ирсэн. Ажлын хэсгийн бүрэлдэхүүнийг танилцуулъя. Болдын Жавхлан Их Хурлын гишүүн, Сангийн сайд, Батсүхийн Сүх-Очир Сангийн яамны Бодлогын газрын дарга, Байгальмаагийн Одонтуяа, Сангийн Яамны Санхүү бодлогын газрын Өрийн удирдлагын хэлтсийн дарга, Булганхүүгийн Ганзориг Сангийн яамны Хөгжлийн санхүүжилт, хөрөнгө оруулалтын газрын Хөгжлийн санхүүжилтийн хэлтсийн дарга, Даваасамбуугийн Эрдэнэбаяр Эдийн засаг хөгжлийн яамны Бүс нутаг, аж үйлдвэрийн бодлогын газрын дарга, Баатарын Гүнболд Барилга, хот байгуулалтын яамны Бодлого, төлөвлөлтийн газрын дарга, Цэдэнгомбын Болорчулуун Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга гэсэн ийм бүрэлдэхүүнтэй байна.

Хэлэлцээрийн төлийн талаар танилцуулгыг Улсын Их Хурлын гишүүн, Засгийн газрын гишүүн, Сангийн сайд Болдын Жавхлан хийнэ. Жавхлан сайдын микрофоныг өгье.

**Б.Жавхлан:** Эрхэм хүндэт Байнгын хорооны дарга, Улсын Их Хурлын гишүүд ээ,

Та бүхний өдрийн мэнд айлтгая. Монгол Улс, Азийн хөгжлийн банктай хамтран “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийг Уур амьсгалын ногоон сан, Европын хөрөнгө оруулалтын банкны хамтын санхүүжилт хэрэгжүүлэхээр ажиллаж байна. Тус хөтөлбөрийн хүрээнд Эдийн засаг хөгжлийн яамнаас Хөдөө аж ахуйн логистик ханган нийлүүлэлтийн төв үйлдвэр болон кластерын зориулалттай байршлуудыг тодорхойлж, мөн Азийн хөгжлийн банкны зүгээс нийгэм, эдийн засгийн байгаль орчин, шалгуур үзүүлэлтүүдэд үндэслэн тодорхойлсон байршлуудад харьцуулалт хийж нийт 15 аймгийн төв болон 34 сумын төвүүдэд хөтөлбөрийг хэрэгжүүлэхээр сонгосон.

Монгол Улсын Ерөнхийлөгчийн санаачилгаар “Хүнсний хангамж, аюулгүй байдлыг хангах талаар авах зарим арга хэмжээний тухай” Улсын Их Хурлын 2022 оны 36 дугаар тогтоол батлагдсан. Энэ хүрээнд Засгийн газарт гол нэрийн 19 төрлийн бүтээгдэхүүнээр дотоодын хэрэгцээг 100 хувь хангах үүргийг өгөөд байгаа боловч тогтоолыг бүрэн хэрэгжүүлэх санхүүжилтийн эх үүсвэр хангалтгүй байгаа юм. Аймаг, сумын бүсчилсэн ногоон хөгжлийн хөрөнгө оруулалтын хөтөлбөр хэрэгжсэнээр хүнсний хангамж, аюулгүй байдлыг хангах чиглэлээр хүнсний бүтээгдэхүүн үйлдвэрлэхэд тохиромжтой эхний 15 аймгийг сонгож цаашид гол нэрийн 19 нэр төрлийн бүтээгдэхүүнийг үйлдвэрлэхэд шаардлагатай дэд бүтэц, санхүүжилтийн эх үүсвэрийг бүрдүүлэх нөхцөл боломж бүрдэх юм.

Түүнчлэн тус хөтөлбөр хэрэгжсэнээр шинэ сэргэлтийн бодлогын 6 хөгжлийн тулгуур болох хот хөдөөгийн сэргэлтийг дэмжиж, эдийн засаг, нийгмийн хувьд өрсөлдөх чадвартай аймаг, сумдын төвийг бий болгон мал аж ахуйн өртгийн сүлжээг өргөтгөх ба цаашлаад бүтээгдэхүүний өртгийг бууруулах чиглэлээр хөгжлийн загвар хувьчлалыг дэмжих чухал үр дүнг бий болгоно. Мөн Монгол Улсын хөгжлийг аймгийн төвүүд рүү чиглүүлэх, хотоос хөдөө рүү шилжин явах хөдөлгөөнийг дэмжих ба байгаль орчны эерэг үр нөлөөллийн хувьд тогтвортой уур амьсгалын өөрчлөлт дасан зохицсон бэлчээрийн менежментийг сайжруулах зорилготой болно.

Тус хөтөлбөрийг дараах үе шаттайгаар зохион байгуулж хэрэгжүүлэхээр төлөвлөсөн. Үүнд,

Нэгд, Аймаг болон сумын төвүүдийн дэд бүтцийг хөгжүүлэх. Үүнд, төвлөрсөн дулаан хангамж, ус зайлуулах хоолой, бохир усны хоолой зэрэг аймаг, сумдын дэд бүтцийн дутагдлыг шийдвэрлэх 395.7 сая доллар,

Хоёрт, Нэмүү өртөг шингэсэн Хөдөө аж ахуйн бүтээгдэхүүн үйлдвэрлэлийг дэмжихийн зэрэгцээ бэлчээрийн доройтлыг арилгах зорилгоор малчдын бэлчээрлэх дадлыг сайжруулах, сүргийн бүтцийг чанаржуулах 99.9 сая доллар,

Гуравт, Агро бизнес эрхлэгчдэд тулгардаг санхүүжилтийн асуудлыг шийдвэрлэх үүднээс зах зээлээс бага хүүтэй, нөхцөл сайтай, үндсэн төлбөрөөс чөлөөлөгдөх хугацаа ихтэй зээлийг жижиг дунд үйлдвэрлэгчдэд хүргэх, бизнес эрхлэгчдэд зээлд хамрагдах боломжийг бүрдүүлэх,

Дөрөвт, Тус хөтөлбөрийн үр дүнг бататгах, хэрэгжилтийг хангах хөтөлбөрт оролцогчдын чадавхыг сайжруулах зорилгоор хөтөлбөрийн бүрэлдэхүүн хэсгийн хэрэгжилтэд шаардлагатай төлөвлөгөө, арга хэрэгслүүдийг нэвтрүүлэх, хөдөө аж ахуйн үйлдвэрийн паркийн менежменттэй холбоотой Төр хувийн хэвшлийн түншлэлийн зохицуулалтыг судлах зэрэг болно. Санхүүжилтийн ерөнхий хөтөлбөрийн хүрээнд нийтдээ 3 транч бүхий урьд өмнө нь авч байгаагүй өндөр дүн бүхий буцалтгүй тусламж болон хөнгөлөлттэй зээлүүд олгогдохоор байгаа.

Тухайлбал 78 сая ам.долларын буцалтгүй тусламжийг Азийн хөгжлийн банк, Уур амьсгалын ногоон сан, Европын хөрөнгө оруулалтын банкнуудаас мөн одоо хуваарилахаар мэдэгдээд байна. Цаашид Ерөнхий хэлэлцээрийг яаралтай байгуулснаар Уур амьсгалын ногоон сангаас олгох 45 сая ам.долларын буцалтгүй тусламжийн эх үүсвэрийг хадгалах боломжтой болно. Түүнчлэн Уур амьсгалын ногоон сангаас авч буй зээл нь 0 хувийн хүүтэй, 10 жилийн үндсэн төлбөрөөс чөлөөлөгдөх, 40 жилийн эргэн төлөгдөх нөхцөлтэй. Мөн Азийн хөгжлийн банкнаас авч байгаа 270 сая доллар нь 2 хувийн хүүтэй, 5 жилийн үндсэн төлбөрөөс чөлөөлөгдөх, 25 жилийн эргэн төлөх нөхцөлтэй бөгөөд Европын хөрөнгө оруулалтын банкнаас авч буй 150 сая доллар нь тогтмол 2.92 хувийн хүүтэй, 5 жилийн үндсэн төлбөрөөс чөлөөлөгдөх, 25 жилийн эргэн төлөх нөхцөлтэй зээл болно.

Тус санхүүжилтийн ерөнхий хэлэлцээрийг байгуулснаар Монгол Улс нь хөтөлбөрийн санхүүжилтийг заавал авч ашиглах үүрэг хүлээхгүй бөгөөд хөтөлбөрийн эх үүсвэрийг тухайн олон улсын байгууллагууд Монгол Улсад олгохоор хуваарилалт хийн хадгалж байгаа хэлбэр болно.

Түүнчлэн хөтөлбөрийн хэрэгжилтийн явцад Монгол Улс санхүүжилт хүсэх хууль зүйн үүрэг хүлээхгүй ба зээлийн гэрээ байгуулагдаагүй тохиолдолд хөтөлбөрийн хүрээнд үүссэн эх үүсвэрийг цуцлах бүрэн эрхтэй. Улсын Их Хурлын чуулганы дэгийн тухай хууль, Олон улсын гэрээний тухай хууль болон холбогдох хуулийн дагуу тус хөтөлбөрийн хэлэлцээрийг Улсын Их Хурлын Эдийн засаг, Төсөв болон Аюулгүй байдал, гадаад бодлогын байнгын хороогоор хэлэлцэн дэмжигдсэний дараа Санхүүжилтийн ерөнхий хэлэлцээрт гарын үсэг зурах эрх олгох Ерөнхий сайдын захирамж гарч Сангийн сайд миний бие хэлэлцээрийн төсөлд гарын үсэг зурах эрх үүснэ.

Ийнхүү гарын үсэг зурсан Ерөнхий хэлэлцээрийг олон улсын гэрээний хуулийн 8.1.2-д заасны дагуу Улсын Их Хурлаар эргэж танилцуулж, соёрхон батлуулах ёстой. Санхүүжилтийн ерөнхий хэлэлцээрт гарын үсэг зурах, эрх нээлгэх асуудлыг хэлэлцэн шийдвэрлэж өгнө үү.

Анхаарал тавьсандаа баярлалаа.

**Б.Энх-Амгалан:** Сангийн сайд Болдын Жавхлан Танд баярлалаа.

Хэлэлцээрийн төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Баагаагийн Баттөмөр танилцуулна. Баттөмөр гишүүний микрофоныг өгье.

**Б.Баттөмөр:** Байнгын хорооны дарга, эрхэм гишүүд ээ.

Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төслийг Монгол Улсын Засгийн газраас Улсын Их Хурлын холбогдох Байнгын хороотой зөвшилцөхөөр 2022 оны 12 сарын 07-ны өдөр ирүүлсэн. Эдийн засгийн байнгын хороо 2012 оны 12 дугаар сарын 20-ны өдрийн хуралдаанаар дээрх хэлэлцээрийн төслийг зөвшилцөх саналыг хэлэлцлээ.

Төсөл санаачлагчийн зүгээс энэхүү хөрөнгө оруулалтын хөтөлбөрөөр хөдөө аж ахуйн салбарын ногоон санхүүжилтийг дэмжих, бэлчээрийн менежментийг сайжруулах, түүнийг хянах тогтолцоог бүрдүүлэх хөтөлбөрт орсон арга хэмжээ нь 15 аймаг 34 сумын 49 байршилд хэрэгжүүлэхээр төлөвлөснийг дурдсан байна.

Байнгын хорооны хуралдаан хэлэлцэх үед Улсын Их Хурлын гишүүн Батлут, Оюунчимэг, Цогтгэрэл нар хөтөлбөрт туссан арга хэмжээг хэрэгжүүлэх байршлуудын талаар, зээлийн зориулалтыг хэрхэн хуваарилсан талаар, олон улсын төсөл хөтөлбөрөөр хэрэгжүүлж байгаа төслүүдийн үр дүнгийн талаар асуулт асууж, хариулт авсан болно. Улсын Их Хурлын гишүүн Доржханд Олон улсын байгууллагаас төсвийн алдагдлыг нөхөх, валютын нөөцийг нэмэгдүүл чиглэлээр бага хүүтэй, урт хугацаатай зээл буцалтгүй тусламж, төсөл хөтөлбөрийг хангалттай авч үр дүнтэй хэрэгжүүлэх, зарцуулах нь зүйтэй гэсэн саналыг хэлсэн болно.

 Монгол Улс, Азийн хөгжлийн банк хоорондын “Аймаг, сумын бүчилсэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төслийг зөвшилцөх саналаар санал хураахад Эдийн засгийн байнгын хорооны хуралдаанд оролцсон гишүүдийн олонх зөвшилцөхийг дэмжиж санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэсэн.

Анхаарал тавьсанд баярлалаа.

**Б.Энх-Амгалан:** Баттөмөр гишүүнд баярлалаа. Хэлэлцээрийн төслийн талаарх Төсвийн байнгын хорооны санал, дүгнэлтийг Улсын Их Хурлын гишүүн, Хавдисламын Баделхан танилцуулна. Баделхан гишүүний микрофоныг өгье.

**Х.Баделхан:** Байнгын хорооны дарга, эрхэм гишүүд ээ,

Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төслийг 2022 оны 12 дугаар сарын 7-ны өдөр Улсын Их Хурлын холбогдох байнгын хороотой зөвшилцөхөөр ирүүлсэн билээ.

Төсвийн байнгын хороо 2023 оны 01 дүгээр сарын 19-ний өдрийн хуралдаанаараа дээрх төслийн зөвшилцөх асуудлыг хэлэлцлээ. Төслийн хүрээнд хөдөө аж ахуйн бизнесийн хөрөнгө оруулалтыг хэрэгцээт газар нь хүргэхэд учирч буй саад бэрхшээлийг багасгах, улсын хэмжээнд эдийн засаг уул уурхайгаас хэт хамааралтай байдлыг бууруулах, эдийн засгийн хөгжлийг дэмжихэд шаардлагатай хүчин зүйлс буюу орон нутгийн хөгжил, ажлын байр нэмэгдүүлэх боломжийг бүрдүүлнэ гэж төлөвлөсөн байна.

Байнгын хорооны хуралдаанаар төслийг хэлэлцэх үед Улсын Их Хурлын гишүүн Ц.Сандаг-Очир хэлэлцүүлгийн явцад бүх аймгууд болон алслагдсан 3 дүүргийг хамааруулах нь зүйтэй, Улсын Их Хурлын гишүүн С.Ганбаатар зээлийн хэлэлцээрийг хэрэгжилт, зарцуулалтад онцгой анхаарч, мэргэжлийн байгууллагуудын оролцоог хангаж ажиллах нь зүйтэй гэсэн саналуудыг тус тус гаргасан болно.

Монгол Улс Азийн хөгжлийн банк хоорондын “Аймаг, сумдын бүсчлэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төслийг Төсвийн байнгын хорооны хуралдаанд оролцсон гишүүдийн олонх зөвшилцөхийг дэмжиж, санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэлээ.

Улсын Их Хурлын эрхэм гишүүд ээ. Азийн хөгжлийн банк хоорондын “Аймаг, сумдын бүсчлэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төслийг зөвшилцөх тухай асуудлыг хэлэлцэн шийдвэрлэж өгнө үү.

Анхаарал тавьсанд баярлалаа.

**Б.Энх-Амгалан:** Баделхан гишүүнд баярлалаа. Хэлэлцэж байгаа асуудалтай холбогдуулан асуулт асуух гишүүд нэрээ өгнө үү. Баттөмөр гишүүнээр тасаллаа. Баттөмөр гишүүний микрофоныг өгье.

**Б.Баттөмөр:** Энэ чинь нөгөө 2 сайд орж ирээд хоорондоо маргалдаад байдаг төсөл мөн биз дээ. Нэг тийм юм яваад байсан тэрийг бодолцоно биз нэгдүгээрт,

Хоёрдугаарт. Энэ төсөл бол хөдөө аж ахуйн салбарын ногоон санхүүжилтийг дэмжих, бэлчээрийн менежментийг сайжруулах, түүний хяналтын тогтолцоог бүрдүүлэх гээд ингээд л яг онож байгаа юм уу, үгүй юу. Хөдөө аж ахуйд зарах юм бол маш их олон асуудлууд байгаа шүү дээ. Малаа эрчимжүүлэх, эрчимжсэн газар тариаланг хөгжүүлэх, тэгээд зоорь, тифлис гээд хүнсний хангамжийг сайжруулах Ерөнхийлөгчийн хөтөлбөр гээд маш их олон асуудлууд байгаа. Энд бол нэг тийм юм л харагдахгүй л байгаад байгаа юм л даа. Хөдөө аж ахуйн салбарын ногоон санхүүжилтийг дэмжих гэж байгаа энийгээ тайлбарлаж өгөөч. Ногоон санхүүжилт дотор юу орох юм бэ. Бэлчээрийн менежментийг сайжруулах, заавал зээл авч сайжруулах ёстой юм уу. Түүний тогтолцоог бүрдүүлэх гээд ингээд би энд юу гэж хэлэх гэж байна гэхээр ер нь бол гаднаас зээл авах нь зүйтэй. Ялангуяа Азийн хөгжлийн банкнаас зээл авах бол тийм их төвөгтэй биш юм шиг байгаа юм. Бид нар бол өөрсдөө энэ зээл авах сэдвээ чиглэлээ бол бид гаргаж өгдөг юм уу. Эсвэл одоо Азийн хөгжлийн банк өөрсдөө судалгаа хийгээд танай ийм л сэдэвт ийм л төсөлд өгнө гэдэг юм уу. Ийм нэг асуулт байна. Тэгээд энийг яагаад асуугаад байна гэхээр энэ бидэнд тулгамдсан асуудал маш их байна. Хамгийн түрүүн юу байх вэ гэхээр эрчим хүчний асуудал байгаа. Монгол Улс чинь нийт хэрэгцээнийхээ 20 хувийг импортоор авч байгаа шүү дээ. Төмөр замын хууль одоо ингээд батлагдаад явж байна. Олон гишүүд төмөр замыг цахилгаанжуулъя гэж байгаа юм. Төмөр зам, цахилгаанжуулах байтугай өөрсдийнхөө хэрэгцээний 20 хувийг Хятадаас авч байгаа шүү дээ. Юу Оросоос авч байгаа юм. Нэг киловатт эрчим хүчийг 1.5 сая доллар гэхэд бол 500 мегаватын эрчим хүч 1 мегаватыг 1.5 сая доллар гэж үзэхэд 750 орчим сая доллароор 500 мегаватыг бол барьчихмаар юм шиг байгаа юм. Тэгээд ер нь яг тулгамдсан асуудлуудаа бид зээл авч чадаж байна уу, үгүй юу.

Энэ бэлчээрийн менежментийг сайжруулах гээд энэ маань яг өнөөдөр тулгамдсан асуудал мөн үү, биш үү. Ийм асуултуудад хариулт авъя. Бэлчээрийн менежмент энэ тэрийг өөрсдөө хийчхэж болдоггүй юм уу. Хөдөө аж ахуйн чиглэлийн маш сайн эрдэмтэд Монголд байна. Ер нь бол энэ салбар дотор хамгийн их сайн эрдэмтэнтэй, хамгийн сайн салбар бол хөдөө аж ахуй шүү дээ. Тэгээд яг энэ аваад байгаа юм маань бол зөв үү, буруу юу. Энийг би асуух гэж байгаа юм.

**Б.Энх-Амгалан:** Баттөмөр гишүүний асуултад хэн хариулах уу. 3 номер. Нэр, албан тушаалаа хэлээд хариулаарай. Хөдөө аж ахуйн яам.

**Ц.Болорчулуун:** Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Болорчулуун Баттөмөр гишүүний асуултад хариулъя.

Тэгэхээр ер нь бол авч байгаа зээлийн эх үүсвэрийн зарим нь бас ногоон сангаас авч байгаа учраас энэ ногоон санхүүжилтийн зээл хэлбэрээр явж байгаа. Дээрээс нь ер нь хөдөө аж ахуйн салбарт тулгамдаад байгаа бид нар Монгол Улсын Ерөнхийлөгчийн дэвшүүлсэн хүнсний хангамж, аюулгүй байдал, үндэсний хөдөлгөөн, түүнийг хэрэгжүүлэх хүрээнд Улсын Их Хурлаас 36 дугаар тогтоолыг төлөвлөгөөний хамт баталсан байгаа. Энэ төлөвлөгөөгөөр бид нийт тогтоолоороо гол нэрийн 19 нэр төрлийн бүтээгдэхүүнийг дотоодын хэрэгцээгээр хангая гэдэг ийм том хөтөлбөрийг бол хэрэгжүүлэхээр зорьж ажиллаж байгаа. Үүнтэй холбоотой санхүүжүүлэлт рүүгээ энэ авч байгаа зээлийн хүрээнд шаардлагатай санхүүжилтийг нь яг энэ хөтөлбөртэйгөө уялдуулж хэрэгжүүлье гэдэг байдлаар ингэж хөдөө аж ахуйн салбарыг нь бол оруулж явж байгаа.

Тэгэхээр таны хэлсэнчлэн яг хөдөө аж ахуйд шаардлагатай байгаа энэ санхүүжилт дээр бид нар батлагдсан Хөтөлбөр 36 дугаар тогтоолоор батлагдсан хөтөлбөр маань нөгөө төлөвлөгөө бүрээр нарийвчлаад заагаад өгчихсөн. Тухайлах юм бол Өвлийн хүлэмжийн хэмжээг 50 га-гаар нэмэгдүүлье. Төмс, хүнсний ногооны зоорь, агуулахын хэмжээг 55 мянган тонноор нэмэгдүүлнэ гээд бусад бүх чиглэлээр, хүнсний боловсруулах үйлдвэрүүдийн чиглэлээр гээд энэ бүх арга хэмжээг төлөвлөгөө дээр нарийвчлаад санхүүжилтийг нь заагаад өгчихсөн. Үүнд шаардагдах санхүүжилт төдийлөн бол хүрэлцэхгүй байгаа учраас яг энэ авах гэж байгаа зээл рүүгээ энэ төлөвлөгөөнийхөө дагуу санхүүжилтээ уяж, санхүүжүүлэх талаар бүх холбогдох, тухайлах юм бол Эдийн засаг, хөгжлийн яам, Сангийн яамтайгаа хамтраад энэ нарийвчилсан төлөвлөгөө дээрээ бид нар энэ санхүүжилтээ уяж ажиллаж байгаа.

**Б.Энх-Амгалан:** Тодруулах уу. Сангийн сайд нэмэлт тайлбар өгье.

**Б.Жавхлан:** Заримыг нь дутуу хариулчихлаа. Баттөмөр гишүүний асуултууд дээр нэмж хариулъя. Сая Болорчулуун дарга мал аж ахуйн чиглэлийн 3 ажлаа хэлчих байсан юм. Би нэмээд дурдчихъя. Өвчнөөс ангид 12 байгууламж, 6 аймаг болон 6 сум дундын түвшний мал эмнэлгийн лабораториуд баригдана.

Хоёрт, Ус хураах, хэмнэх шийдлүүд бүхий 2500 га малын тэжээлийн фермийн усалгаатай бүс баригдана.

Барилгын ажлын явцад 8000 хүн/сарын ажлын байр бий болгоно гэж байгаа юм. Хөдөө аж ахуйн чиглэлээр саяын тэр мал аж ахуйн чиглэлээр нь шүү. Тэгээд зээлийн бодлогын хувьд Баттөмөр гишүүн ерөнхий асуулт тавилаа. Тэнд хариулъя. Зүйтэй, ер нь шинэ сэргэлтийн бодлогын хүрээнд эрчим хүчний сэргэлт, хот хөдөөгийн тэнцвэртэй хөгжлийн сэргэлт гээд аль аль нь чухал байгаа. Ялангуяа дэд бүтэц, эрчим хүчний салбар бол цаашаа өсөн нэмэгдэж байгаа эрэлт хэрэгцээг хангах хэмжээний бүтээн байгуулалт хийхэд Засгийн газрын өрийн тааз орон зай бидэнд их чухал байгаа. Энэ төсөл зээл маань мөн шинэ сэргэлтийн бодлогын хот, хөдөөгийн хөгжлийн тэнцвэртэй хөгжил. Ялангуяа хөдөө аж ахуйн бүтээгдэхүүн үйлдвэрлэлийн өртгийг бууруулах, өрсөлдөх чадварыг нь нэмэгдүүлэхэд нэн чухал үүрэг гүйцэтгэх, ойрын жилүүдэд бидний аваагүй, олдож байгаагүй, хөнгөлөлттэй бөгөөд өмнө нь авч байгаагүй том хэмжээний буцалтгүй тусламжийг багтаасан ийм зээл байгаа юм. Дээрээс нь энэ төсөл маань өөрөө 2032 он хүртэл үргэлжилнэ. 2032 он хүртэл үргэлжилнэ. Ингээд зээл маань энэ жил батлагдвал эхний транч нь эхэлнэ. Эхлээд бид нар дандаа буцалтгүй тусламжуудаа авч эхлэх юм байгаа юм. Ингээд нэгдүгээр транч амжилттай хэрэгжиж дууссаны дараа буюу 2027, 2028 оноос дараагийн яг үндсэн зээлүүдээ авч эхэлнэ. Тэр үед дотоод эдийн засаг маань тодорхой тэлж, дотоодын нийт бүтээгдэхүүн тэлж, үүнд эзлэх Засгийн газрын зээлийн багтаамж, орон зай тэр хэмжээгээр бол суларна.

Тэгэхээр бусад томоохон салбарууд эрчим хүч, дэд бүтцийн салбарууд дээрээ зээл тусламж авах тэр орон зайг бол идэхгүйгээр жигд явах боломж бүрдэнэ гэж бид бодлогын хувьд харсан юм. Тэгээд энийг дэмжиж өгнө үү.

**Б.Энх-Амгалан:** Баттөмөр гишүүн тодруулъя. 1 минут.

**Б.Баттөмөр:** Энэ зээлийн нөхцөлийн хувьд бол яах вэ? Бас боломжийн л байна л даа. 2032 он гэдэг чинь одоо 2023 он гэхээр 9 жилийн дараа л төлөх юм байна. Дуусах хугацааг нь хэлээч. Нэгдүгээрт.

Хоёрдугаарт. Яг энэ сая хэлж байгаа тэр 50 га хүлэмж гээд тэр 19 төрлийн бүтээгдэхүүн гэж байна. Ямар үр дүн гарах юм бэ. Үр дүнгийн тооцоо байна уу, үгүй юу. Энэ чинь одоо би бол юу гэж хэлэх гээд байна гэхээр яг оновчтой л авч чадаж байна уу, үгүй юу. Энэ уяан хатан байж чадах уу, үгүй юу. 2032 он хүртэл авна. Одоо нөхцөл байдал бас өөрчлөгдөнө шүү дэ. Шинжлэх ухаан технологи хөгжиж байгаа энэ их хурдтай өөрчлөгдөж байгаа үед энэ авах зориулалтыг бас өөрчилж болох уу дотор нь. Азийн хөгжлийн банктай хийсэн гэрээ хэлцэл дотор нь тийм юм байна уу, үгүй юу гэсэн ийм зүйлийг л тодруулах гээд байгаа юм.

**Б.Энх-Амгалан:** Хэн хариулах вэ? 3 номер. Болорчулуун дарга хариулъя.

**Ц.Болорчулуун:** Тэгэхээр ер нь бол Улсын Их Хурлын баталсан 36 дугаар тогтоолыг батлуулахдаа бид одоо суурь түвшин болоод 5 жилийн хугацаанд тогтоол хэрэгжихэд хөтөлбөр хэрэгжих хугацаанд хүрэх үр дүнгээ бол тодорхойлсон. Тухайлах юм бол энэ 5 жилийн хугацаанд гол нэрийн 19 нэр төрлийн бүтээгдэхүүнээр дотоодын хэрэгцээгээ хангая гээд яг бүтээгдэхүүн тус бүрээр нь тооцоо судалгааг гаргасан байгаа. 2 дахь том арга хэмжээ нь гэх юм бол 5 жилийн хугацаанд Монгол Улсыг малын халдварт, гоц халдварт өвчнөөс ангид байлгах, эрүүл болгох, эрүүлээр баталгаажуулах гэсэн ийм 2 том зорилтыг бол дэвшүүлсэн.

Үүнтэй холбоотой бол арга хэмжээнүүдийг авч хэрэгжүүлж байгаа. Тийм учраас энэ бүтээгдэхүүн бүрээрээ тухайлах юм бол бид нар яг өвлийн 50 га-гийн хүлэмж гэхээр өнөөдөр бид нарт Монгол Улсын хэмжээнд өвлийн 22 га хүлэмжид тариалалт хийж байгаа. Тэгэхээр бид нар нийт өвлийн хүлэмжид.../минут дуусав/

**Б.Энх-Амгалан:** Хариулт нэмээд өгье. 3 номерын микрофон 1 минут.

**Ц.Болорчулуун:** Тухайлах юм бол өвлийн хүлэмжид тариалдаг нийт ногооныхоо ¼-ийг нь дотооддоо үйлдвэрлээд ¾-ийг нь импортоор аваад байгаа юм. Тэгэхээр яг энэ 50 га хүлэмжийг барьж байгуулснаар бид нар дотоодынхоо хэрэгцээг дотооддоо 100 хувь хангах ийм боломж нөхцөл бүрдэнэ гээд энийг одоо жил жилд хэдээр нэмэгдүүлэх вэ гэдгийг энэ төлөвлөгөө дээр нарийвчилж тусгаж өгсөн байгаа. Гэх мэтчилэн бид нар 19 нэр төрлийн бүтээгдэхүүн, бүтээгдэхүүнээ дотор нь задлахаар 56 нэр төрлийн хүнсний бүтээгдэхүүн дээр бид нар энэ арга хэмжээнүүдийг үе шаттайгаар авч хэрэгжүүлж, хангамжаа бүрдүүлнэ гэдгээр ингээд тооцоо судалгаа дээр нь хийсэн байгаа.

**Б.Энх-Амгалан:** Хариулт хангалттай юу. Гишүүд асуулт асууж, хариулт авч дууслаа. Хэлэлцэж байгаа асуудалтай холбогдуулан үг хэлэх гишүүн байна уу? Дэлгэрсайхан гишүүн, дараа нь би үг хэлье. Дэлгэрсайхан гишүүний микрофон өгье. Баттөмөр гишүүнээр тасаллаа.

**Б.Дэлгэрсайхан:** Энэ зээлийн авахыг бол дэмжиж байна. Нэгдүгээрт бол бас хүнсний хангамжаа Монголчууд өөрсдөө нэг үеэ бодвол хангах сонирхол их өндөр болчихсон.

Хоёрдугаарт миний гол асуух гээд байгаа юм. Энэ зээлээс говийн аймгуудад хүртэх боломж, бололцоо нь юу байдаг юм бол. Байгаа юу. Жишээлбэл Дорноговьд байгаа юу гэж асуух гээд байгаа байхгүй юу. Хүмүүс ер нь бол ийм хүнсний ногоо тариалах асар их сонирхолтой болчихсон юм байна лээ. Тэгээд энэ дээр ялангуяа манай Хүнс, хөдөө аж ахуй, хөнгөн үйлдвэрийн яам бас энэ хангайн аймаг гэж ялгалгүй говийн аймгуудыг бас сайн дэмжиж өгөөрэй гэдгийг хэлмээр байна. Баярлалаа.

**Б.Энх-Амгалан:** Баттөмөр гишүүн.

**Б.Баттөмөр:** Энэ Монгол Улсын гадаад өр бол яах вэ. Засгийн газрын өр бол 8.5 гээд, Монгол улсын гадаад өр 33.2 гэж ярьж байгаа. Тэгээд энэ үед бол юу гэхлээр энэ нэг хүнд ноогдох өөрөөр Монгол улс чинь дэлхийд нэлээн дээгүүр орж байгаа шүү дээ. Тэгэхээр энэ гаднаас авч байгаа зээл тусламжийг их оновчтой салбарт үр ашиг бий болдог, хүртээмжтэй, эдийн засгийн өсөлтөд хүртээмжтэй өсөлтийг бий болгодог, өгөөж их сайтай ийм салбарууд л авах ёстой л доо. Энийг би маш их ярьдаг л даа. Тэгээд одоо орж ирж байгаа зээлүүдийг хараад байхаар бас яг тэр болгон нь тийм оновчтой байж чадахгүй л байгаад байгаа юм. Өнөөдөр эрх ашгийн эрэмбэ гэх юм бол хамгийн нэгдүгээрт нь хүнсний асуудал байгаа юм. Хүн бол өдөр болгон хоол иднэ шүү дээ. Тэгээд энэ хөдөө аж ахуйд авч байгаа энэ бол зөв. Тэгэхдээ хөдөө аж ахуй гэдэг маань өөрөө маш том салбар учраас дотор нь яг эрэмбэлэх юм бол юунд хийх вэ гээд үзэх юм бол яг тэгж эрэмбэлж бид нар авч чадаж байна уу, үгүй юу.

2 дахь асуудал бол юу вэ гэхээр энэ эрүүл мэндийн салбар байгаа. Монголчууд чинь жилд маш их олон мянган хүн гадаадад явж эмчлүүлж байна, оношлуулж байна. Маш их олон хүн харамсалтайгаар нас барж байна. Эмнэлгийн үйлчилгээ муу байна. Эмийн чанар муу байна.

3 дахь асуудал нь энэ боловсролын асуудал байгаа. Энд бид тодорхой хэмжээний хөрөнгө оруулах ёстой. Олон дээд сургууль байгуулчихаараа л их мундаг болчихдоггүй л юм л даа. Тэгэхээр энд хамгийн их оновчтой хөрөнгө оруулалтуудыг хийх ёстой.

Дараагийн асуудал. Энэ ажлын байрны асуудал. Монголоос үндсэндээ Монголоос гадна 300-аад мянган хүн гадаадад амьдарч байна шүү дээ. Тэрний 60, 70 хувь нь бол юу гэхээр ажил эрхэлж, ажил хийхийн тулд, амьдрахын тулд ингэж амьдарч байна шүү дээ. Тэгэхээр Монголчууд энэ бүтээмжээ дээшлүүлэх, ажлын байртай Монголд гадна авдаг цалинг авдаггүй юмаа гэхэд тодорхой хэмжээний гадаадад юу гэдэг юм 7, 8 сая төгрөгийн цалин авдаг бол Монголд 4, 5 сая төгрөгийн цалин авдаг ийм ажлын байруудыг бий болгох гээд маш их олон асуудлууд байгаа байхгүй юу. Өнөөдөр тулгамдсан асуудал би түрүүн ярьсан. Тэр эрчим хүчний асуудал. Үнэхээр аймшигтай байгаа шүү. Энэ өвөл зүгээр яг юу болох их төвөгтэй, маш их эрсдэлтэй байгаа шүү дээ. Тэгээд эрчим хүчний салбарт тодорхой хэмжээний хөрөнгө оруулалт хийх шаардлагатай.

Дараагийн асуудал бол юу вэ гэхээр энэ тогтон ядаж байгаа энэ үндэсний аж ахуйн нэгжүүддээ жижиг өөрөөр хэлбэл бага хүүтэй, урт хугацаатай зээл өгөх, дэмжих шаардлагатай. Энэ Хөгжлийн банкны асуудлыг гадаа ярьж байна шүү дээ. Энэ дотор тодорхой хэмжээний зээл аваад, тэгээд тэр зээлээрээ бүтээн байгуулалт хийж байгаа тэр зээлийн хэмжээ нь дуусаад дахиад хөрөнгө оруулалт хэрэгтэй байдаг. Нөгөө хөрөнгө нь байхгүй. Ийм учраас энийг төрөөс бол тодорхой бодлоготойгоор аж ахуйн нэгжүүдэд бага хүүтэй, урт хугацаатай зээл авч өгмөөр байгаа юм. Ингэж байж энэ Монгол Улсын эдийн засаг тэлнэ. Бүтээмж нэмэгдэнэ. Ажлын байр бий болно. Жинхэнэ утгаараа тэр хүмүүсийн бодит өсөлт гэдэг юм чинь ингэж гарч ирнэ шүү дээ. Манай өсөөд байгаа өсөлт гэдэг юм бол хүртээмжгүй, өгөөж муутай ийм л байгаад байгаа байхгүй юу. Оюутолгойн одоо хийх гэж байгаа бүх ажил бол манай эдийн засагт ороод тооцогдоод явчихдаг. Оюутолгойгоос Монголд орж ирж байгаа өгөөж бол зүгээр байхгүй гэж хэлэхгүй л дээ. Гэхдээ тэр их баялгийг эзэмшиж байгаатай харьцуулахад бол чамлалттай л байгаа байхгүй юу.

Энэ уул уурхайн салбараа дэмжих шаардлагатай. Лабораториуд байгуулах ёстой. Ямар хэмжээний ямар хольцтой ямар бүтэцтэй баялаг гаргаж байгааг бид мэдэхгүй байгаа шүү дээ. Дэлхийд нэг грамм нь, нэг килограмм нь хэдэн арван мянган доллароор үнэлэгддэг, түүхий эд маань энэ түүхий эд гаргаж байгаа түүхий эд дотор гараад, ороод явчих зэсийн баяжмал бусад юу байдаг юм. Хамт гараад явчхаж байгаа. Тэрийг нь бид мэддэггүй гэх мэтийн хөгжилд зээл авах шаардлагатай. Зүгээр энэ өнөөдрийн энийг би үгүйсгэж байгаа юм биш. Ингээд явах нь зөв л байх. Гэхдээ энэ бол уян хатан 2032 он хүртэл авах юм байна. Цаашаагаа 40 он 50 он хүртэл үргэлжилдэг юм бол энийг бид харж чадахгүй шүү дээ. Шинжлэх ухаан технологийн дэвшил өндөр болсон нь энэ үед уян хатан гээд ийм их олон асуудлуудыг бодолцох ийм шаардлага.../минут дуусав/.

**Б.Энх-Амгалан:** Баттөмөр гишүүн санал хэллээ. Би нэг санал хэлье. Аймаг сумын Бүчилсэн ногоон хөгжлийн хөрөнгө оруулалтын хөтөлбөрийн санхүүжилтийн ерөнхий хэлэлцээрийг дэмжиж байгаа юм. Гэхдээ энэ гэрээний томьёолол дотор бэлчээр ашиглах гэрээ гэсэн томьёоллыг энэ төсөлд тусгасан байна. Цаг уурын нөхцөлөөс хамааралтай хаяа хатгахаараа бууж, хамар хатгахаараа иднэ гэж амьдардаг. Уламжлалт мал аж ахуйтай малчин түмний энэ асуудлыг бэлчээр ашиглах гэрээ, малчдын гэрээ гэдгээр зохицуулж болохгүй шүү. Энийг яг гэрээ байгуулж байгаа сайд анхаараарай. Яагаад гэхээр энэ бол малчид хоорондын бэлчээрийн асуудлаар маргаан зөрчил үүсэх нөхцөлийг бүрдүүлж байна шүү. Энэхүү зохицуулалт бол яалт ч үгүй Монголын үндэсний аюулгүй байдлын тухай хуулийн 4 дүгээр зүйлийн 4.1.8-д заасан Үндэсний эв нэгдлийг эрхэмлэх гэдэг асуудлыг зөрчих магадлал байгаа учраас энийг анхаараарай гэж гэрээ байгуулагчид хэлье.

2 дахь асуудал. Бэлчээрийн даацад малын тоо толгойг тохируулах, сүргийн тоо толгойг цөөрүүлэх гэсэн энэ үйлдэл сүүлдээ явж байгаад малчин өрх төвлөрсөн амьдрал руу буюу төв орон нутаг руу нүүх нүүдлийг нэмэгдүүлэх ийм юм болчих вий дээ гэж ингэж бодож байгаа. Тийм учраас энийг онцгой анхаараарай гэдэг юмыг протоколд тэмдэглүүлье.

Ингээд хэлэлцэж байгаа асуудалтай холбоотойгоор гишүүд үг хэлж, санал гаргаж дууслаа. Одоо санал хураалт явуулъя. Монгол Улс, Азийн хөгжлийн банк “Аймаг сумын бүсчлэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт явуулъя. Гишүүд саналаа өгнө үү. 12 гишүүн санал хураалтад оролцсоноос 10 гишүүн зөвшөөрч 83.3 хувийн саналаар энэ санал дэмжигдлээ.

Уг асуудлыг хэлэлцсэн тухай Байнгын хорооны хуралдааны тэмдэглэл болон санал, дүгнэлтийг Монгол Улсын Засгийн газарт хүргүүлнэ. Хуралдаанд оролцсон ажлын хэсгийн гишүүдэд баярлалаа.

**Эхний асуудлаа үргэлжлүүлье. “Ухаалаг засал 2” Үргэлжилнэ.**

Түрүүн хэлэлцсэн олон нийтийн сүлжээнд ч хүний эрхийг хамгаалах тухай төслийн талаарх зарчмын зөрүүтэй саналын томьёолол гарсан байна. Саналын томьёолол тус бүрээр нь санал хураалт явуулна. Эхний санал.

Төслийн 1 дүгээр зүйлийн 1.1 дэх хэсгийн “хууль тогтоомжийн” гэсний өмнө “хүний эрхийг хангах асуудлаарх” гэж нэмэх. Санал гаргасан Улсын Их Хурлын гишүүн Э.Бат-Амгалан. Ажлын хэсгийг оруулаарай. Санал хураалтад 12 гишүүн оролцсоноос 10 гишүүн дэмжиж, 83.3 хувийн саналаар энэ санал дэмжигдлээ.

Төслийн 3 дугаар зүйлийн 3.1 дэх хэсгийн “хууль тогтоомжийн” гэсний өмнө “хүний эрхийг хангах асуудлаарх” гэж, “соён гэгээрүүлэхтэй” гэсний өмнө “олон нийтийг” гэж тус тус нэмэх. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцсоноос 83.3 хувийн саналаар санал дэмжигдлээ.

Төслийн 6 дугаар зүйлийн 6.1.2 дахь заалтын “залилсан гэсний дараа “, залилахыг завдсан” гэж нэмэх. Улсын Их Хурлын гишүүн Э.Бат-Амгалан. Санал хураалт. 12 гишүүнээс 9 гишүүн дэмжиж, 75.0 хувийн саналаар санал дэмжигдлээ.

Төслийн 6 дугаар зүйлийн 6.1.5 дахь заалтын “хүнийг” гэсний өмнө “хүний нэр төр, алдар хүндийг гутаан доромжилсон” гэж нэмэх. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцож 9 гишүүн дэмжиж, 75.0 хувийн саналаар санал дэмжигдлээ.

Дэлгэрсайхан гишүүний төхөөрөмж ажиллаагүй учраас дэмжсэнээр протоколд оруулахыг үүрэг болгож байна.

Төслийн 6 дугаар зүйлийн 6.1.8 дахь заалтыг доор дурдсанаар өөрчлөн найруулах:

“6.1.8.хүнийг үндэс, угсаа, хэл, арьсны өнгө, нас, хүйс, нийгмийн гарал, байдал, хөрөнгө чинээ, шашин шүтлэг, үзэл бодол, боловсрол, бэлгийн болон хүйсийн чиг баримжаа, хөгжлийн бэрхшээл, эрүүл мэндийн байдлаар нь ялгаварлан гадуурхсан;” гэж найруулах. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцож 10 гишүүн дэмжиж, 83.3 хувийн саналаар санал дэмжигдлээ.

Төслийн 7 дугаар зүйлийн 7.1.8 дахь заалтыг хасаж, үүнтэй уялдуулан 7.1.2 дахь заалтын “бууруулах” гэсний дараа “, хэрэглэгчийн хаягийг баталгаажуулах” гэж нэмэх. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцож 10 гишүүн дэмжиж, 83.3 хувийн саналаар дэмжигдлээ.

Төслийн 11 дүгээр зүйлийн 11.1.1, 11.1.2 дахь заалтыг доор дурдсанаар өөрчлөн найруулах:

“11.1.1.олон нийтийн сүлжээний зохисгүй хэрэглээ, зан үйл, хор аюул учруулж болзошгүй шалтгаан, нөхцөлийг судлах, түүнээс урьдчилан сэргийлэх арга барилд сургах чиглэлээр сургалт, сурталчилгаа зохион байгуулах;”

11.1.2.олон нийтийн сүлжээний зохистой хэрэглээг төлөвшүүлэх чиглэлээр мэдээ, мэдээллийг олон нийтэд тогтмол хүргэх. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцсоноос 10 гишүүн дэмжиж, 83.3 хувийн саналаар санал дэмжигдлээ.

Хуулийг 2023 оны 02 дугаар сарын 01-ний өдрөөс дагаж мөрдөхөөр тогтоох. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцож, 10 гишүүн дэмжиж, 83.3 хувийн саналаар санал дэмжигдлээ.

**Найруулгын санал:**

1.Төслийн 5 дугаар зүйлийн 5.1.2 дахь заалтын “үзэл бодлоо” гэсний дараа “чөлөөтэй” гэж, 5.1.7 дахь заалтын “соён гэгээрүүлэх” гэсний өмнө “олон нийтийг” гэж, 7.1.2 дахь заалтын “агуулсан хэрэглэгчийн” гэсний дараа “мэдээллийг гаргуулах” гэж, 7.1.3 дахь заалтын “шийдвэрлэсэн” гэсний өмнө “түүнийг хянан” гэж, 7.1.5 дахь заалтын “утасны” гэсний өмнө “харилцах” гэж, 10.2 дахь хэсгийн “ харгалзан” гэсний дараа “хүсэлтийг” гэж тус тус нэмэх.

2.Төслийн 5 дугаар зүйлийн 5.1.4 дэх заалтын “бусдын” гэснийг “хүний” гэж, “зөрчихгүй байх” гэснийг “хүндэтгэх” гэж, 5.1.6 дахь заалтын “байдал, нийгмийн хэв журмыг хангах” гэснийг “байдлыг хангах, нийтийн хэв журмыг хамгаалахад чиглэх” гэж, 6 дугаар зүйлийн 6.1 дэх хэсгийн “түгээх зорилгоор” гэснийг “хүргэхээр” гэж, 6.1.7 дахь заалтын “хүн төрөлхтний аюулгүй байдлын эсрэг болон үндэсний” гэснийг “үндэсний болон хүн төрөлхтний” гэж, 6.1.10 дахь заалтын “хэрэг, зөрчлийн” гэснийг “хэрэг болон зөрчилд тооцогдох” гэж, 6.2.2 дахь заалтын “хувь хүн” гэснийг “хүн” гэж, 6.2.4 дэх заалтын “контентын үүсгэсэн” гэснийг “контентыг нийтэлсэн” гэж, 6.2.5 дахь заалтын “сонирхол” гэснийг “сонирхолд болон” гэж, 7.1.2 дахь заалтын “хүсэлт шийдвэрийг” гэснийг “хүсэлтийг” гэж, 8 дугаар зүйлийн 8.1.4 дэх заалтын “зөрчилтэй контент нийтэлсэн” гэснийг “зөрчилтэй контентыг олон нийтийн сүлжээнд нийтэлсэн” гэж, 10 дугаар зүйлийн 10.2 дахь хэсгийн “хүнд” гэснийг “этгээдэд” гэж, 11.1 дэх хэсгийн “хохирох” гэснийг “үүсэх” гэж, мөн хэсгийн “хүн, хуулийн этгээдийг” гэснийг “олон нийтийг” гэж, мөн хэсгийн “нөлөөллийн цогц арга хэмжээг хэрэгжүүлэн” гэснийг “арга хэмжээг авч хэрэгжүүлнэ.” гэж тус тус өөрчлөх

3.Төслийн 7.1.1 дэх заалт, 10.4 дэх хэсгийн “тайлбар” гэснийг, 7.1.3 дахь заалтын “байдлын талаарх” гэснийг тус тус хасах. Санал гаргасан Улсын Их Хурлын гишүүн Б.Энх-Амгалан. Санал хураалт. Санал хураалтад 12 гишүүн оролцож, 10 гишүүн дэмжиж, 83.3 хувийн саналаар санал дэмжигдлээ.

Олон нийтийн сүлжээнд хүний эрх хамгаалах тухай хуулийн төслийг зүйл бүрээр нь хэлэлцэж дууслаа. Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Харилцаа холбооны тухай хуульд нэмэлт, өөрчлөлт оруулах тухай хуулийн төслийг зүйл бүрээр нь хэлэлцье.

Хуулийн төслийн 1 дүгээр зүйлтэй холбогдуулан асуух асуулттай гишүүд байна уу. Нэрээ өгнө үү. Алга байна.

Хуулийн төслийн 2 дугаар зүйлтэй холбогдуулан асуух асуулттай гишүүд байна уу. Нэрээ өгнө үү. Ажлын хэсэг саналтай. Саналаа хэлье. Гараа өргөөрэй. 2 дугаар зүйлтэй холбогдуулан ажлын хэсгээс санал өгөх юм байна. Санал алга байна.

Хуулийн төслийн 3 дугаар зүйлтэй холбогдуулан асуулт асуух гишүүд байвал нэрээ өгнө үү. Алга байна.

Хуулийн төсөлтэй холбогдуулан гишүүд асуут асууж хариулт авч дууслаа. Хуулийн төсөлтэй холбогдуулан гишүүдийн бичгээр гаргасан саналаар санал хураалт явуулъя.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн хуулийн төслийн талаарх зарчмын зөрүүтэй саналын томьёоллоор санал хураалт явуулъя.

Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаар:

1.Төслийн нэрийн “ӨӨРЧЛӨЛТ” гэснийг хасах. Санал гаргасан Улсын Их Хурлын гишүүн Э.Бат-Амгалан. Санал хураалт. 66.7 хувийн саналаар энэ санал дэмжигдлээ.

2.Төслийн 1 дүгээр зүйл зүйлийн 1 дэх заалт буюу 23.2 дахь хэсгийн “нийтийн төв” гэснийг “нийтийн төвийн саналыг үндэслэн” гэж өөрчлөх. Санал гаргасан Улсын Их Хурлын гишүүн Э.Бат-Амгалан.Санал хураалт. Санал хураалтад оролцсон гишүүдийн 66.7 хувийн саналаар энэ дэмжигдлээ.

Кибер аюулгүй байдлын тухай хуульд нэмэлт оруулах тухай хуулийн төслийн талаар:

1.Төслийн 1 дүгээр зүйл зүйлийн 1 дэх заалт буюу 21.2.8 дахь заалтын “агуулга” гэсний өмнө “экстремизм, терроризмыг” гэж нэмэх. Санал гаргасан Улсын Их Хурлын гишүүн Э.Бат-Амгалан. Санал хураалт. Саяын санал хураалтыг хүчингүй болгоё. Саяын асуудал ингээд дууслаа.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Харилцаа холбооны тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Кибер аюулгүй байдлын тухай хуульд нэмэлт оруулах тухай хуулийн төслийг зүйл бүрээр хэлэлцье.

Хуулийн төслийн 1 дүгээр зүйлтэй холбогдуулан асуулт асуух гишүүд байна уу. Алга байна.

Хуулийн төслийн 2 дугаар зүйлтэй холбогдуулан асуулт асуух гишүүд байна уу. Алга байна.

Хуулийн төсөлтэй холбогдуулан гишүүд асуулт асууж, хариулт авч дууслаа. Хуулийн төсөлтэй холбогдуулан гишүүдийн бичгээр гаргасан саналаар санал хураалт явуулъя.

Кибер аюулгүй байдлын тухай хуульд нэмэлт, өөрчлөлт оруулах тухай хуулийн Төслийн 1 дүгээр зүйлийн 1 дэх заалт буюу 2.1 дүгээр зүйлийн 21.2.8 дахь заалтыг дор дурдсанаар өөрчлөн найруулах:

 “21.2.8.Олон нийтийн сүлжээнд хүний эрхийг хамгаалах тухай хуулийн 6.1.7-д заасан агуулга бүхий зөрчилтэй контентыг илрүүлэх, таслан зогсоох зорилгоор хуульд заасны дагуу зохих арга хэмжээ авах бөгөөд уг арга хэмжээг хэрэгжүүлэх журмыг Хүний эрхийн үндэсний комиссын саналыг үндэслэн Кибер аюулгүй байдлын зөвлөл тогтоох.” гэсэн саналын томьёолол байна. Санал хураалт. Нийт гишүүдийн олонх буюу 75 хувиар санал дэмжигдлээ.

2.Төслийн 2 дугаар зүйлийг доор дурдсанаар өөрчлөн найруулах:

“2 дугаар зүйл.Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”Санал гаргасан Улсын Их Хурлын гишүүн Э.Бат-Амгалан. Санал хураалт.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Кибер аюулгүй байдлын тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Хүний хувийн мэдээлэл хамгаалах тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцье.

Хуулийн төслийн 1 дүгээр зүйлтэй холбогдуулан асуулт асуух гишүүд байвал нэрээ өгнө үү. Алга байна.

Хуулийн төслийн 2 дугаар зүйлтэй холбогдуулан асуулт асуух гишүүд байвал нэрээ өгнө үү. Алга байна.

Хуулийн төсөлтэй холбогдуулан гишүүд асуулт асууж, хариулт авч дууслаа.

Хуулийн төсөлтэй холбогдуулан гишүүдийн бичгээр ирүүлсэн саналаар санал хураалт явуулъя.

Төслийн нэрийн “ӨӨРЧЛӨЛТ” гэснийг хасах гэсэн саналыг дэмжье гэсэн санал хураалт явуулъя. Санал гаргасан Улсын Их Хурлын гишүүн Э.Бат-Амгалан. Санал хураалт. 75.0 хувийн саналаар санал дэмжигдлээ.

Төслийн 2 дугаар зүйлийг доор дурдсанаар өөрчлөн найруулах:

“2 дугаар зүйл.Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”Санал гаргасан Улсын Их Хурлын гишүүн Э.Бат-Амгалан. Санал хураалт. 75.0 хувийн саналаар дэмжигдлээ.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Хүний хувийн мэдээлэл хамгаалах тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн Татварын ерөнхий хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцье.

Хуулийн төслийн 1 дүгээр зүйлтэй холбогдуулан асуулт асуух гишүүд байна уу. Алга байна.

Хуулийн төслийн 2 дугаар зүйлтэй холбогдуулан асуулт асуух гишүүд байна уу. Алга байна.

Хуулийн төсөлтэй холбогдуулан гишүүд асуулт асууж, хариулт авч дууслаа.

Хуулийн төсөлтэй холбогдуулан гишүүдийн бичгээр ирүүлсэн саналаар санал хураалт явуулъя.

Татварын ерөнхий хуульд нэмэлт өөрчлөлт оруулах тухай хуулийн төслийн талаар:

Төслийн нэрийн “НЭМЭЛТ” гэснийг хасах. Санал гаргасан Улсын Их Хурлын гишүүн Э.Бат-Амгалан. Санал хураалт. Санал хураалтад 12 гишүүн оролцож, 58.3 хувийн саналаар энэ санал дэмжигдлээ.

2.Төслийн 2 дугаар зүйлийг доор дурдсанаар өөрчлөн найруулах:

“2 дугаар зүйл.Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”Санал гаргасанУлсын Их Хурлын гишүүн Э.Бат-Амгалан. Санал хураалт. Энэ санал хураалтыг миний төхөөрөмж ажиллаагүй учраас цуцлах саналтай байна. Миний гаргасан саналын дагуу энэ санал хураалтыг цуцалъя гэсэн санал хураалт явуулъя.

Баделхан гишүүн санал гаргах уу. Баделхан гишүүний микрофоныг өгье.

**Х.Баделхан:** Миний төхөөрөмж ажилласангүй. Саналыг хүчингүй болгож өгнө үү.

**Б.Энх-Амгалан:** Баделхан гишүүний гаргасан горимын саналаар санал хураалт явуулъя. Гишүүд саналаа өгнө үү. Гишүүдийн63.6 хувиар энэ горимын санал дэмжигдлээ. Одоо түрүүний томьёоллоор санал хураалтыг дахин явуулъя. Санал хураалт. Нийт гишүүдийн 63.6 хувийн саналаар санал дэмжигдлээ. Цогтбаатар гишүүний төхөөрөмж ажиллаагүй учраас протоколд дэмжсэнээр тэмдэглүүлье.

Нэг санал орхигдсон байна. Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн хуулийн төслүүдийн талаарх зарчмын зөрүүтэй саналын томьёолол.

Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаар:

Төслийн 3 дугаар зүйлийг дор дурдсанаар өөрчлөн найруулах:

“3 дугаар зүйл.Энэ хуулийг Олон нийтийн сүлжээнд хүний эрхийг хамгаалах тухай хууль хүчин төгөлдөр болсон өдрөөс эхлэн дагаж мөрдөнө.”Санал хураалт. 11 гишүүн оролцож, 63.6 хувийн саналаар санал дэмжигдлээ.

Кибер аюулгүй байдлын тухай хууль дээр хууль санаачлагч горимын санал гаргаж байна. Учрал сайдын микрофоныг өгье.

**Н.Учрал:** Кибер аюулгүй байдлын тухай хууль дээр гишүүдийн саналыг болон ажлын хэсгийн саналыг хүлээж аваад, 21.2.8 дээр хүний эрхийн 6.1.7-д заасан зөрчилтэй контентын талаар хүсэлтийг хүлээн авч хянан шийдвэрлэхэд мэдээлэл сүлжээнд хяналт тавина биш хуульд заасны дагуу зохих арга хэмжээг авна гэснийг 2 дахь 22.2.5-тайгаа нийцүүлэхгүй бол эхний санал нь national sert зохих арга хэмжээ авна гэчхээд 2 дахь нь агуулга нь зөрчилдөөд байгаа учраас нийцүүлэх зарчмын зөрүүтэй санал хураалгах хүсэлтэй байна. Мөн Цогтбаатар гишүүний түрүүн хэлсэн саналыг хүлээж аваад 6.1.7-д заасан террорист, экстримист агуулга бүхий гээд шууд ингэж томьёолж оруулах ийм саналыг Цогтбаатар гишүүний саналыг хүлээж авч байна.

**Б.Энх-Амгалан:** Горимын саналаар санал хураалт явуулъя. Санал хураалт. Нийт гишүүдийн 72.7 хувь дэмжсэн учраас горимын санал дэмжигдлээ. Саналын томьёоллоо өгчих.

Кибер аюулгүй байдлын тухай хуульд нэмэлт, өөрчлөлт оруулах тухай эхний санал хүчингүй боллоо. Түрүүний хураагдсан Кибер аюулгүй байдлын тухай хуульд нэмэлт, өөрчлөлт оруулах тухай хуулийн төслийн эхний санал хураалт хүчингүй болгох тухай санал хураалт явуулъя. Нийт гишүүдийн 72.7 хувь нь дэмжсэн учраас санал дэмжигдлээ.

Дараагийн санал хураалт. Эхний хуультай нийцүүлж Олон нийтийн сүлжээнд хүний эрхийг хамгаалах тухай хуулийн 6.1.7 дахь заалтаас бусад агуулга бүхий зөрчилтэй контентын талаарх хүсэлтийг хүлээн авч хянан шийдвэрлэхэд хуульд заасны дагуу зохих арга хэмжээ авах гэж оруулах. Улсын Их Хурлын гишүүн Цогтбаатар. Санал хураалт. Нийт гишүүдийн 72.7 хувь дэмжсэн учраас энэ санал батлагдлаа.

Ингээд Олон нийтийн сүлжээнд хүний эрхийг хамгаалах тухай хуулийн төсөлтэй хамт өргөн мэдүүлсэн хуулиудыг хэлэлцэж дууслаа. Олон нийтийн сүлжээнд хүний хамгаалах тухай хуулийн төсөл болон хамт өргөн мэдүүлсэн бусад хуулийн төслүүдийг зүйл бүрээр хэлэлцэж дууслаа.

Хуулийн төслүүдийн анхны хэлэлцүүлгийн талаарх Байнгын хорооны санал, дүгнэлтийг Улсын Их Хурлын гишүүн Анужин Их Хуралд танилцуулъя.

Өнөөдрийн Аюулгүй байдал, гадаад бодлогын байнгын хорооны хэлэлцэх асуудал дууслаа. Улсын Их Хурлын гишүүд болон ажлын хэсэгт баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ